# Anelė Biliūnaitė

### Straipsnis iš Vikipedijos, laisvosios enciklopedijos.

Anelė Biliūnaitė

Anelė Biliūnaitė (1940 m. vasario 15 d. Janonių k., Molėtų r.), muzikos mokytoja ir chorvedė.

## [taisyti] Biografija

Baigusi Alantos vidurinę mokyklą, 1958 – 1963 choro dirigavimo mokėsi Panevėžio muzikos technikume (dėst. K. Dubikaitytė).

1963 – 1967 Panevėžio 2-osios vidurinės mokyklos muzikos mokytoja, vaikų ir vyresniųjų klasių moksleivių chorų bei vokalinių ansamblių vadovė. Chorai parengti 1964 I respublikinei moksleivių dainų šventei, taip pat vadovavo Panevėžio autokompresorių gamyklos mišriajam chorui. 1967 – 1971 Maišiagalos (Vilniaus r.) vidurinės mokyklos muzikos ir dainavimo mokytoja, jaunių ir vyresniųjų klasių moksleivių mišriojo choro vadovė. Abu kolektyvus parengė 1969 respublikinei moksleivių meno ir sporto šventei, o jaunių chorą ir 1970 respublikinei dainų šventei. 1971 – 1976 Marijampolio (Vilniaus r.) vidurinės mokyklos muzikos mokytoja, vaikų ir vyresniųjų klasių moksleivių mišriojo choro vadovė. 1975 respublikinės dainų šventės konkurse jaunių choras laimėjo antrąją vietą. Chorai parengti Vilniaus rajono dainų šventėms, koncertavo Baltarusijoje ir Lenkijoje. 1972 – 1975 vadovavo Vilniaus rajono mokytojų mišriajam chorui – parengė 1975 respublikinei dainų šventei.

Nuo 1976 Respublikinio mokytojų tobulinimosi instituto muzikos kabineto metodininkė. Tęsdama darbą Lietuvos pedagogų kvalifikacijos institute, yra Saviraiškos ugdymo skyriaus vyr. metodininkė, rengia atestacines bei kvalifikacines programas, organizuoja seminarus muzikos mokytojų kvalifikacijai kelti ir pirminei mokytojų atestacijai, skleidžia gerąją pedagoginio darbo patirtį, skaito paskaitas ir veda praktinius užsiėmimus respublikinių seminarų dalyviams, konsultuoja įvairius meno mėgėjų kolektyvus.

A. Biliūnaitė buvo Vilniaus rajono muzikos mokymo metodinės komisijos pirmininkė, rajono dainų švenčių organizatorė ir vyr. dirigentė, 1977 respublikinės moksleivių dainų šventės konsultantė, respublikinių „Dainų dainelės" konkursų žiuri narė, meno mėgėjų konkursų žiuri atsakingoji sekretorė.

Nuo 1995 Lietuvos ikimokyklinių įstaigų ir bendrojo lavinimo mokyklų muzikos mokytojų kvalifikacinės komisijos sekretorė, nuo 1997 muzikos mokytojų kvalifikacinės komisijos sekretorė. Yra Lietuvos muzikų draugijos ir Muzikos mokytojų asociacijos narė; 1970 apdovanota Liaudies švietimo pirmūno ženkleliu; 1994 jai suteikta muzikos mokytojos metodininkės kvalifikacijos kategorija.

## [taisyti] Šaltinis

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. Informacijos publikavimui gautas žodinis autoriaus leidimas.

Rodomas puslapis "http://lt.wikipedia.org../../../a/n/e/Anel%C4%97_Bili%C5%ABnait%C4%97_03b8.html"

Kategorija: Lietuvos chorvedžiai

##### Views

- Straipsnis
- Aptarimas
- Dabartinė versija

##### Paieška